ইরানের পরিস্থিতি কতটা ভয়াবহ? দেশে ফিরে কী জানালেন ভারতীয়রা?

ওয়েব ডেস্ক: খামেনি সরকারের বিরুদ্ধে আন্দোলনে (Anti Khamenei Protest) পথে নেমেছেন হাজার হাজার ইরানি নাগরিক। বিক্ষোভ দমনে সচেষ্ট সরকারও। এদিকে আমেরিকাও (USA) বারবার ইশারা-ইঙ্গিতে ইরান (Iran) আক্রমণের কথা বলছে। সেই কারণে এবার সে দেশে বসবাসকারী ভারতীয় নাগরিকদের (Indian) দেশে ফেরাতে উদ্যোগী হয়েছে ভারতের বিদেশ মন্ত্রক (Foreign Ministry Of India)। গতকাল রাতেই একজোড়া কমার্শিয়াল বিমান ল্যান্ড করে দিল্লিতে, যাতে চড়ে দেশে ফিরলেন ইরানে বসবাসকারী অনেক ভারতীয়।

আর দেশের মাটিতে পা রেখেই তাঁরা জানালেন সে দেশের ভয়ঙ্কর অবস্থা সম্পর্কে। ইরান থেকে ফেরা এক ডাক্তারি পড়ুয়া জানান, আন্দোলনের কথা শুনলেও নিজের চোখে কোনও বড় অশান্তি দেখেননি। তবে ইন্টারনেট পরিষেবা বন্ধ থাকায় পরিবারের সঙ্গে যোগাযোগ করতে পারেননি। আর এক ভারতীয়, বলেন, “দু’সপ্তাহ আগে সমস্যা শুরু হয়। বাইরে বেরোলে আন্দোলনকারীরা গাড়ির সামনে চলে আসত। খুব চিন্তায় ছিলাম।”

আরও পড়ুন: অগ্নিগর্ভ ইরান! আটক ভারতীয়দের দেশে ফেরাতে কী পদক্ষেপ কেন্দ্রের?

এদিকে কর্মসূত্রে ইরানে যাওয়া এক ইলেকট্রিক্যাল ইঞ্জিনিয়ার জানান, তাঁর সংক্ষিপ্ত সফরে মূল সমস্যা ছিল নেটওয়ার্ক বিভ্রাট। আর এক ভারতীয় বলেন, “তেহরানে পরিস্থিতি এখন অনেকটাই স্বাভাবিক। তখন আগুন, বিক্ষোভ ছিল, পরিস্থিতি বিপজ্জনক হয়ে উঠেছিল। তবে সরকারের সমর্থকদের সংখ্যাও আন্দোলনকারীদের তুলনায় বেশি ছিল।”

এদিকে ইতিমধ্যে ভারত সরকার এ দেশের নাগরিকদের ইরানে অপ্রয়োজনীয় সফর এড়িয়ে চলার পরামর্শ দিয়েছিল। গত ১৫ জানুয়ারি উত্তেজনা বৃদ্ধির জেরে সাময়িক ভাবে ইরানের আকাশসীমা বন্ধ হয়ে যাওয়ায় ভারত থেকে বেশ কয়েকটি উড়ানও প্রভাবিত হয়। বর্তমানে পরিস্থিতি অনেকটাই স্বাভাবিকের দিকে ফিরছে বলে মনে করা হচ্ছে। আকাশপথে যাতায়াত ফের শুরু হওয়ায় বহু ভারতীয় দেশে ফিরে আসার সিদ্ধান্ত নিয়েছেন।